หุ้นยุโรปเปิดตลาดอ่อนตัวลง เหตุวิตกแนวโน้มเศรษฐกิจจีน
ตลาดหุ้นยุโรปเปิดตลาดวันนี้อ่อนตัวลง เนื่องจากความกังวลเกี่ยวกับแนวโน้มการขยายตัวของเศรษฐกิจจีน ภายหลังจากที่จีนได้เปิดเผยข้อมูลการส่งออกที่ต่ำกว่าคาดการณ์
13 ต.ค. 2558

ผู้สื่อข่าวรายงานว่า ตลาดหุ้นยุโรปเปิดตลาดวันนี้อ่อนตัวลง เนื่องจากความกังวลเกี่ยวกับแนวโน้มการขยายตัวของเศรษฐกิจจีน ภายหลังจากที่จีนได้เปิดเผยข้อมูลการส่งออกที่ต่ำกว่าคาดการณ์
ดัชนี Stoxx 600 อ่อนตัว 0.6% แตะ 359.57 ดัชนี CAC-40 ตลาดหุ้นฝรั่งเศสเปิดวันนี้ที่ 4,667.51 จุด ลดลง 21.19 จุด, -0.45% ดัชนี DAX ตลาดหุ้นเยอรมันเปิดวันนี้ที่ 10,106.67 จุด ลดลง 13.16 จุด, -0.13%
หุ้นริโอ ทินโต ร่วง 1% ส่วนหุ้นบีเอชพี บิลลิตัน ปรับตัวลง 1.85
ด้านสำนักงานศุลกากรของจีนเปิดเผยในวันนี้ว่า การส่งออกของจีนในเดือนก.ย.ลดลง 1.1% เมื่อเทียบเป็นรายปี สู่ระดับ 1.3 ล้านล้านหยวน หลังจากที่ร่วงลง 6.1% ในเดือนส.ค. ขณะที่การนำเข้าเดือนก.ย.ร่วงลง 17.7% เมื่อเทียบเป็นรายปี สู่ระดับ 9.24 แสนล้านหยวน ซึ่งเป็นการปรับตัวลงรุนแรงกว่าเดือนส.ค.ที่ลดลง 14.3%
ทั้งนี้ ยอดเกินดุลการค้าของจีนในเดือนก.ย.พุ่งขึ้น 96.1% สู่ระดับ 3.762 แสนล้านหยวน (5.95 หมื่นล้านดอลลาร์สหรัฐ)  จากระดับ 3.68 แสนล้านหยวนในเดือนส.ค.
ส่วนมูลค่าการค้าต่างประเทศของจีนในเดือนก.ย. ปรับตัวลง 8.8% เมื่อเทียบเป็นรายปี สู่ระดับ 2.22 ล้านล้านหยวน (3.6215 แสนล้านดอลลาร์) ซึ่งเป็นการปรับตัวลงน้อยกว่าเดือนส.ค.ที่หดตัวลง 9.7%